Turul

Turul on unkarilaisen myytin mukaan kotkan tai haukan kaltainen lintu, joka johdatti madjaarit Pannoniaan 800-luvun lopulla. 1800-luvulta lähtien sitä on käytetty Unkarissa kansallisena symbolina.

 Nimitys ja alkuperä 
Turul mainitaan 1280-luvulla Simon Kézain kirjoittamassa unkarilaisten historiassa (Gesta Hungarorum), kahdessa kohtaa. Ensinnäkin kuningas Attilan (jota kuvataan Unkarin kuninkaiden esi-isänä) kilvessä kerrotaan olleen turul-linnun kuva:Bannerium quoque regis Ethela, quod in proprio scuto gestare consueverat, similitudinem avis habebat, que hungarice turul dicitur in capite cum corona. ‘Myös kuningas Attilan vaakunassa, jota hän kantoi kilvessään, oli linnun kaltainen olento, jota kutsutaan unkariksi turul, kruunu päässään.’Toisessa kohtaa mainitaan, että unkarilaiset Pannoniaan johtanut päällikkö Árpád oli de genere turul, ’turul-linnun sukua’. Ei kuitenkaan tiedetä, käyttivätkö Árpád-dynastian hallitsijat yleisemmin suvustaan tätä nimitystä. 

Sanaa turul on pidetty vanhana lainana jostakin turkkilaiskielestä (vrt. esim. osmanin toğrul ’jalohaukka’). Siitä on keskiaikaisissa lähteissä tietoja myös henkilönnimenä sekä joidenkin paikannimien osana. Keskiajan jälkeen sanaa ei tiedetä unkarin kielessä käytetyn, ennen kuin se kansallisromantiikan myötä tuli jälleen tunnetuksi 1800-luvun alussa. 
pienoiskuva|Emese ja turul-lintu (Gyula László)
Turul-lintu on yhdistetty myyttiin, josta vanhin kirjallinen tieto on Unkarin vanhimmassa historiateoksessa, vuoden 1200 tienoilla syntyneessä ns. Anonymuksen kronikassa. Siinä ei nimeä turul tosin mainita, mutta kerrotaan, miten ruhtinatar Emeselle tämän raskaana ollessa ilmestyi unessa haukan kaltainen lintu, joka laskeutui hänen ylleen, ja Emese synnytti sittemmin Álmosin, ruhtinas Árpádin isän. Usein on arveltu tämän tarun heijastavan arokansojen totemistisia käsityksiä kotkan tai haukan kaltaisesta tarulinnusta heimon symbolisena esi-isänä, mutta toisen tulkinnan mukaan turul-lintu ei esiinny tässä myytissä vielä syntymättömän lapsen siittäjänä vaan sen eräänlaisena taivaallisena suojelijana.

 Turul kansallissymbolina 
1800-luvulla turul-lintua alettiin Unkarissa käyttää kunniakkaan historian ja sotaisan isänmaallisuuden symbolina. Kuvataiteessa se esitetään yleensä siivet levällään, pitelemässä nokassaan tai kynsissään miekkaa. Etenkin kaksoismonarkian aikaisessa Unkarissa turulista tuli suosittu symboli, jota käytettiin vaakunoissa, taideteoksissa ja julkisten tilojen muistomerkeissä mutta myös esimerkiksi yritysten nimissä ja liikekilvissä. Budapestissa oli 1900-luvun taitteessa useampia turul-linnun mukaan nimettyjä ravintoloita.
pienoiskuva|Pääministeri Gyula Gömbös (keskellä) tapaa Turul-liiton johtajat vuonna 1933
Maailmansotien välisenä aikana turulia ei virallisesti käytetty kansallisena symbolina, ja valtionhoitaja Horthyn tiedetään esimerkiksi torjuneen ehdotukset Turul-ritarikunnan perustamisesta. Sitä vastoin äärioikeistolaiset liikkeet alkoivat suosia turul-symboliikkaa. ”Turul-liitoksi” (Turul Szövetség) nimesi itsensä vuonna 1919 syntynyt äärioikeistolais-nationalistinen järjestö, joka tuli tunnetuksi aggressiivisesta antisemitismistään. Turul-linnun, joka tarun mukaan oli johdattanut unkarilaisia näiden maahantulon aikaan, nähtiin symboloivan revansistisia pyrkimyksiä Trianonin rauhassa 1920 menetettyjen alueiden palauttamiseksi. Turul-symbolia käytti sittemmin mielellään myös Ferenc Szálasin Nuoliristi-puolue.
vasen|pienoiskuva|Unkarin puolustusvoimien (Magyar Honvédség) tunnus. Turul-kotkan yläpuolella teksti ”Isänmaan puolesta”.
Toisen maailmansodan jälkeisessä kommunistisessa Unkarissa turul-symboliikka yhdistettiin fasismiin, eikä sitä voitu julkisesti käyttää. Etenkin 1900-luvulla pystytettyjä turul-patsaita ja muistomerkkejä myös hävitettiin, ja jopa Unkarin sukututkimus- ja heraldiikkaseuran jo 1800-luvulla perustettu lehti Turul joutui nimensä takia kärsimään aiheettomia fasismisyytöksiä. Järjestelmänvaihdoksen jälkeen turul on kokenut kunnianpalautuksen. Joitakin tuhottuja turul-muistomerkkejä on restauroitu, ja turul esiintyy vaakunoissa, kunniamerkeissä ja logoissa, esimerkiksi Unkarin puolustusvoimien ja terrorinvastaisten erikoisjoukkojen tunnuksissa.
pienoiskuva|Turul-veistos Budan linnan portilla

 Turul-veistokset 
Turul-aiheisia muistomerkkejä on historiallisen Unkarin alueelle 1800-luvulta lähtien pystytetty vähintäänkin kymmeniä, osa tosin on sittemmin tuhoutunut tai tuhottu. Vuonna 1896 rakennettiin seitsemälle tuolloisen Unkarin paikkakunnalle unkarilaisten maahantulon tuhatvuotisjuhlan kunniaksi muistomerkki, ja näistä kolme kuvasi turul-lintua: Nyitrassa (nykyisen Slovakian Nitra), Zimonyssa (Zemun, nykyään osa Belgradin kaupunkia Serbiassa) ja Munkácsissa (nykyisen Ukrainan Mukatševo). Samoin vuonna 1896 valmistunutta Budapestin Vapaudensiltaa koristavat turul-veistokset. Budan linnan portille on 1905 pystytetty Gyula Donáthin veistämä turul-patsas. 

Turul-veistokset koetaan yhä unkarilaisen kansallismielisyyden ilmentyminä. Vihkiessään uutta, transkarpatialaisen Péter Matlin veistämää turul-patsasta, joka 2012 pystytettiin Ópusztaszerin kansalliseen ulkotaidenäyttelyyn, pääministeri Viktor Orbán nimitti turul-lintua ”nyt elävien, jo kuolleiden ja vielä syntymättömien unkarilaisten kansallisen identiteetin symboliksi”. Ukrainassa Munkácsin (Mukatševo) linnassa sijaitseva, alun perin vuonna 1896 pystytetty (sittemmin hävitetty ja restauroitu) turul-muistomerkki poistettiin syksyllä 2022 ja korvattiin Ukrainan kansallisella tryzub-symbolilla. Tämä herätti Unkarissa laajaa närkästystä, ja Unkarin parlamentin ulkoasiainvaliokunta tuomitsi jyrkästi tämän teon ilmoittaen pitävänsä sitä jatkona Ukrainan unkarilaisvähemmistön oikeuksien jatkuvalle kaventamiselle. 

Lähteet

Luokka:Taruolennot
Luokka:Unkarin kansallissymbolit
Luokka:Unkarin historia